ኢትዮጵያውያን በታሪካችን መተሳሰብ እንጂ እርስ በእርስ መጠፋፋት አይመጥነንም –  ፕሬዝዳንት ሳለወርቅ ዘውዴ
በትላንትናው እለት 15 ኛው የብሄር ብሔረሰቦች ቀን በዓል በደማቅ ሁኔታ የተከበረ ሲሆን የማጠቃለያ እና የመዝጊያ ስነ-ስዓቱም ማምሻውን በወዳጅነት ፓርክ ተካሂዷል ፡፡በመዝጊያ ስነ- ስርዓቱ ላይ ንግግር ያደረጉት የኢፌዴሪ ፕሬዝዳንት ሳህለወርቅ ዘውዴ  ኢትዮጵያውያን በታሪካችን መተሳሰብ እንጂ እርስ በእርስ መጠፋፋት አይመጥነንም ያሉ ሲሆን ታሪካችንን አናበላሽ ብለዋል፡፡ፕሬዝዳንቷ አክለውም ታሪክ ራሱን ይደግማል ይባላል ፤ ነገር ግን መለወጥ ያቃተን እና ክፉ ታሪክን እየደገምን ያለነው እኛ ነን ብለዋል ፡፡ከግለሰብ ጀምሮ እያንዳንዱ ኢትዮጵያዊ የራሱን መብት እና ግዴታ ማወቅ አለበት ያሉት ፕሬዝዳንቷ የሀገር ሉአላዊነት ጥያቄ የህልውና ጉዳይ በመሆኑ ጥንቃቄ ይደረግ ብለዋል ፡፡ሁሉም ሰው ለራሱ ሊያሰምር የሚገባው ቀይ መስመር አለ ያሉት ፕሬዝዳንቷ ይህንን ቀይ መስመር ጥሶ ማንም ሰው የሀገርን ህልውና አደጋ ላይ የሚጥል ተግባር ሊያደርግ አይገባውም ሲሉም ተናግረዋል ፡፡ሁላችንም ኢትዮጵያ የምትባል መርከብ ላይ ተሳፍረናል፣ ለዚህም የምናደርጋቸው እና የምንወስዳቸው እርምጃዎች ሁሉ እስከወዲያኛው ዋጋ እንዳያሥከፍሉን እንጠንቀቅ ብለዋል ፡፡እያንደንዱ የህብረተሰብ ክፍል ከራሱ ጀምሮ እስከ ሀገር ደረጃ የሚሰራቸው፣ የሚያስባቸው እና የሚያከናውናቸው ነገሮች በሀገር ላይ አሉታዊ ተጽዕኖ እንደማያመጡ ሊያውቅ እና ሊያረጋግጥ እንደሚገባ ተናግረዋል፡፡ልዩነታችን ውበታችን እንደሆነው ሁሉ የሃሳብ እና የፖለቲካ ልዩነታችንንም እንደ  ጸጋ ልንቆጥረው ይገባል ያሉት ፕሬዝዳንቷ የፖለቲካ፣ የዘር፣ የቋንቋ እና የአስተሳሰብ ልዩነቶቻችንን ጸጋ አድርገን ልንቆጥረው እንጂ እንደ መርገም ልናየው አይገባም ብለዋል ፡፡ብሄር ብሄረሰቦች በቀጣይ የኢትዮጵያን ትንሳኤ በማረጋገጥ የራሳቸውን አሻራ በማኖር ለለውጥ እና ለብልጽግና የምናደርገውን እርምጃ እናፋጥን ሲሉም መልዕክታቸውን አስተላልፈዋል ፡፡ (በሜሮን መስፍን) 